b'\n_START_ARTICLE_\nMarkku Toikka\n_START_SECTION_\nElokuva\n_START_PARAGRAPH_\nToikan ensimm\xc3\xa4inen suuri elokuvarooli oli Tapio Suomisen elokuvassa Sy\xc3\xb6ksykierre (1981). Vuonna 1983 h\xc3\xa4n esiintyi p\xc3\xa4\xc3\xa4henkil\xc3\xb6 Rahikaisen roolissa Aki Kaurism\xc3\xa4en elokuvassa Rikos ja rangaistus ja oli mukana vuonna 1985 my\xc3\xb6s Kaurism\xc3\xa4en elokuvassa Calamari Union. Vuonna 1984 Toikka oli Jussi-palkintoehdokkaana Anssi M\xc3\xa4ntt\xc3\xa4rin Rakkauselokuvan p\xc3\xa4\xc3\xa4roolillaan ja esiintyi my\xc3\xb6s M\xc3\xa4ntt\xc3\xa4rin Suvi-Marja Korvenheimon nimell\xc3\xa4 ohjaamassa elokuvassa Huhtikuu on kuukausista julmin (1983).\n_START_SECTION_\nMusiikki\n_START_PARAGRAPH_\nToikka on Lapinlahden Linnut -yhtyeen j\xc3\xa4sen. Yhtyeen alkutaipaleen aikana 1983\xe2\x80\x931990 h\xc3\xa4n ehti tehd\xc3\xa4 kuusi albumia Lapinlahden Linnuissa ja osallistua sketsisarjojen Kyll\xc3\xa4 el\xc3\xa4m\xc3\xa4 on ihanaa, Seitsem\xc3\xa4n kuolemansynti\xc3\xa4 ja Maailman kahdeksan ihmett\xc3\xa4 tekoon. Toikka liittyi yhtyeeseen j\xc3\xa4lleen vuonna 2006._NEWLINE_Yhtyeess\xc3\xa4 Casablanca Vox Toikka oli laulaja ja lauluntekij\xc3\xa4. Horjuvat Horsmat -duossa Toikka on tehnyt levyn Konepest\xc3\xa4vi\xc3\xa4 kertak\xc3\xa4ytt\xc3\xb6mukeja vuonna 2004._NEWLINE_Vuonna 2012 Toikka ja Antero Priha perustivat Markku Toikka & Band -nimisen yhtyeen, jonka kanssa h\xc3\xa4n teki Lauluja Dorkalan portilta -nimisen levyn. Levyn kappaleet ovat Antero Prihan s\xc3\xa4velt\xc3\xa4mi\xc3\xa4. Kappaleista kuusi on Toikan sanoittamia._NEWLINE_Lis\xc3\xa4ksi Toikka on tehnyt sanoituksia Dallap\xc3\xa9lle ja Lapinlahden linnuille.\n_START_SECTION_\nLavakomiikka\n_START_PARAGRAPH_\nToikka on lavakomiikan uranuurtajia Suomessa. H\xc3\xa4n on tehnyt stand up -keikkoja jo vuodesta 1991. Alun perin Espoon teatteriin tuotettu  Toikkarointia on esimerkki Toikan kyvyst\xc3\xa4 k\xc3\xa4sitell\xc3\xa4 liioitellusti ja korostetusti tuttuja asioita, kuten k\xc3\xa4nnyk\xc3\xa4n k\xc3\xa4ytt\xc3\xb6\xc3\xa4 tai suomalaisen miehen rakkausel\xc3\xa4m\xc3\xa4\xc3\xa4. H\xc3\xa4n on k\xc3\xa4sikirjoittanut Susanna Indr\xc3\xa9nin ohjaaman Konepest\xc3\xa4vi\xc3\xa4 kertak\xc3\xa4ytt\xc3\xb6mukeja. Toikka esiintyy muusikko-s\xc3\xa4velt\xc3\xa4j\xc3\xa4 Pekka Nylundin kanssa duona Horjuvat Horsmat, joka on perustettu vuonna 1998._NEWLINE_Toikka kirjoitti ensimm\xc3\xa4isen suomalaisen lavakomiikan oppaan Ala naurattaa, Stand up -komedian k\xc3\xa4sikirja Maritta Vennon kanssa. H\xc3\xa4n on opettanut lavakomiikkaa stand up -komedian kurssilla Teatterikorkeakoululla vuosina 2001 ja 2002.\n_START_SECTION_\n\xc3\x84\xc3\xa4nin\xc3\xa4yttelij\xc3\xa4\n_START_PARAGRAPH_\nThe Simpsons Movie -elokuvan suomeksi puhutussa versiossa Toikka antoi \xc3\xa4\xc3\xa4nens\xc3\xa4 Homer Simpsonille.'